**Anexă**

**NOTĂ DE FUNDAMENTARE**

**privind necesitatea şi oportunitatea efectuării cheltuielilor necesare elaborării**

**Studiului de Fezabilitate pentru Drum de Mare Viteză Baia Mare – Suceava: Lot 1 Baia Mare – Bistrița, Lot 2 Bistrița – Vatra Dornei și Lot 3 Vatra Dornei – Suceava**

Prin respectarea Master Planului General de Transport al României, aprobat prin Hotărârea Guvernului nr. 666/2016, Compania Naţională de Administrare a Infrastructurii Rutiere - S.A. trebuie să realizeze un drum de mare viteză care să facă legătura dintre Municipiul Baia Mare și Municipiul Suceava.

Având în vedere că transporturile reprezintă motorul economiei, la nivel național și european, se dorește susținerea unei dezvoltări economice sustenabile plecând de la asigurarea unei infrastructuri corespunzătoare.

În acest moment circulația rutieră între localitățile Baia Mare și Suceava se realizează astfel:

- pe drumurile naționale DN1C și DN18B între localitățile Baia Mare și Dej;

- pe DN17 (E58) între localitățile Dej, Bistrița, Vatra Dornei, Câmpulung Moldovenesc și Suceava,

trasee cu câte o bandă de circulație pe sens prin care se realizează legătura între Transilvania și nordul Moldovei.

De asemenea, lipsa unei conexiuni directe între Municipiile Baia Mare, Bistrița, Vatra Dornei și Suceava cât și lipsa unor variante ocolitoare pentru localitățile traversate de sectoarele de drum național DN1C, DN18B și DN17 (E58), duce la urmări nefavorabile: afectarea locuințelor cetățenilor, deteriorarea structurii stradale, a rețelelor de utilități publice, care creează neplăceri și costuri suplimentare operatorilor economici, cu întreținerea lor.

Obiectivul general al proiectului este de a spori eficiența economică a rețelei de transport din România și de a aduce îmbunătățiri în ceea ce privește viteza de călătorie între Municipiul Baia Mare și Municipiul Suceava, îmbunătățind astfel și conectivitatea la nivel regional.

Prin realizarea acestui proiect se asigură capacitatea de circulație necesară și condiții corespuzătoare de circulație aferente rețelei rutiere TEN - T Centrale cu efecte negative minime la nivelul mediului și ale ocupării de terenuri. Nu în ultimul rând se îmbunătățesc condițiile de circulație la nivel de rețea rutieră națională de transport inclusiv sub aspect de siguranță rutieră, se reduc emisiile poluante, se reduc costurile de operare, răspunzând astfel cerințelor de dezvoltarea economică concretizată prin adaptarea rețelei rutiere naționale la cererea reală de transport.

Conform Master Planului General de Transport al României, legătura dintre localitățile Baia Mare și Suceava, va fi realizată după cum urmează:

* între Baia Mare și Bistrița de *Drumul Expres* cu denumirea generică *Someș Expres,* indicativ *DX4, DX4A si DX4B*,
* între Bistrița, Vatra Dornei și Suceava, de *Drumul Trans Regio* cu denumirea generică *Bucovina*, indicativ *TR52.*

Având în vedere strategia de dezvoltare a infrastructurii de transport, respectiv obiectivul de investiții *„Drum de mare viteză Baia Mare - Suceava”* împreună cucelelalte obiective de investiții, respectiv *„Drum Expres Conexiune Satu Mare (VO Satu Mare) – Oar (Granița Romano-Ungară - Drum Expres M49 Ungaria)”* și *„Drum expres Satu Mare - Baia Mare și legăturile la drumurile existente”,* realizează legătura dintre ***Coridorul 3***: București – Regiunea NE (Moldova) (OR3) care tranzitează axa urbană cu o densitate mare de populație Ploiești – Buzău – Focșani – Bacău – Suceava și **viitorul punct de trecere al frontierei** **din zona Oar** și mai departe cu rețeaua de Drumuri Expres și Autostrăzi Europeană.

În cadrul documentului strategic de programare a investițiilor în infrastructură, Master Planul General de Transport al României, sunt specificate următoarele*:„Soluția tehnică de legatură rutieră dintre două localități poate fi schimbată printr-o fundamentare justificată de o analiză de detaliu la nivelul unui studiu de fezabilitate, dacă au fost identificate schimbări majore socio-economice în aria de influență a legăturii rutiere sau modificări majore ale MZA-ului”*

Astfel, realizarea obiectivului de investiții *„Drum de mare viteza Baia Mare - Suceava”* va fi fundamentată justificat de o analiză de detaliu la nivelul Studiului de fezabilitate, ținând cont de schimbările majore socio-economice în aria de influență a legăturii rutiere sau modificări majore ale MZA-ului.

În urma implementării acestui proiect se vor genera efecte socio-economice pozitive și importante inclusiv prin ,,micșorarea distanțelor” și dezvoltarea regională prin mărirea zonei de influență economică ,,gravitațională” a orașelor mari asupra localităților mai mici ,,satelitare”.

**FINANŢAREA INVESTIŢIEI**

Cheltuielile necesare pentru elaborarea Studiului de Fezabilitate pentru Drum de Mare Viteză Baia Mare – Suceava: Lot 1 Baia Mare – Bistrița, Lot 2 Bistrița – Vatra Dornei și Lot 3 Vatra Dornei – Suceava,în cuantum total de 65.878.000,00 lei cu TVA,se finanțează din fonduri europene nerambursabile, în cadrul Programului Operaţional Infrastructura Mare 2014-2020 (POIM) și de la bugetul de stat, prin bugetul Ministerului Transporturilor, Infrastructurii și Comunicațiilor, în limita sumelor aprobate anual cu această destinație, conform programelor de investiții publice aprobate potrivit legii.